เคทีซีเล็งปั๊มยอดบัตรใหม่ปีหน้า4แสน
เคทีซี เผยแผนปีหน้ารุกกลุ่มลูกค้าระดับบน ดันยอดบัตรใหม่ให้ได้ 4 แสนใบ ระบุหนี้ครัวเรือนไม่สะเทือน
28 พ.ย. 2557

เคทีซี เผยแผนปีหน้ารุกกลุ่มลูกค้าระดับบน ดันยอดบัตรใหม่ให้ได้ 4 แสนใบ ระบุหนี้ครัวเรือนไม่สะเทือน 
นางพิทยา วรปัญญาสกุล รองประธานเจ้าหน้าที่บริหาร ธุรกิจบัตรเครดิต บริษัท บัตรกรุงไทย (เคทีซี) เปิดเผยว่า แผนธุรกิจในปีหน้าจะมุ่งเน้นการเจาะกลุ่มลูกค้าระดับบนอย่างต่อเนื่อง เพราะเศรษฐกิจชะลอตัวไม่ได้กระทบกับความสามารถในการจับจ่ายใช้สอยของลูกค้ากลุ่มนี้ 
ทั้งนี้ ในปี 2558 ตั้งเป้ายอดใช้จ่ายผ่านบัตรเติบโต 15% หรือ 1.45 แสนล้านบาท และเพิ่มบัตรใหม่ 4 แสนใบ โดยมาจากฐานลูกค้าต่างจังหวัดในสัดส่วน 55% และกรุงเทพมหานคร 45% จากเดิมฐานบัตรใหม่จะมาจากต่างจังหวัดสัดส่วน 40% และ กทม. 60% โดยสัดส่วนที่เปลี่ยนไปมาจากตลาดบัตรเครดิตใน กทม.ค่อนข้างเต็มและแข่งขันในตลาดธุรกิจบัตรเครดิตในช่วงที่เหลือของปียังคงรุนแรง โดยเฉพาะการออกโปรโมชั่นเพื่อดึงให้ลูกค้าใช้จ่ายผ่านบัตรของตัวเอง
ดังนั้น บริษัทจึงมีแผนขยายฐานลูกค้าในต่างจังหวัดเพิ่มมากขึ้น โดยเฉพาะใน 14 จังหวัดใหญ่ที่มีลักษณะใกล้เคียงกับสังคมเมือง ซึ่งในปีนี้ได้ฟอร์มทีมเจ้าหน้าที่และระบบวางรากฐานในต่างจังหวัดไว้เบื้องต้นแล้ว รวมทั้งเข้าไปร่วมมือกับร้านค้าขนาดใหญ่ของจังหวัดนั้นๆ โดยพร้อมรุกอย่างจริงจังในปีหน้า
สำหรับรูปแบบการใช้จ่ายที่ผ่านบัตรเครดิตของคนต่างจังหวัด อันดับที่ 1 คือ การเติมน้ำมัน รองลงมา คือ การใช้จ่ายในห้างค้าปลีก ซึ่งต่างจากภาพรวมในการใช้จ่ายผ่านบัตรของเคทีซี ซึ่งอันดับ ที่ 1 คือ การใช้จ่ายผ่านห้างสรรพสินค้า และรองลงมา คือ การใช้จ่ายเพื่อการท่องเที่ยว
อย่างไรก็ดี แม้เคทีซีจะขยายลูกค้าในต่างจังหวัด แต่สัดส่วนการใช้จ่ายผ่านบัตรระหว่างกรุงเทพมหานครและต่างจังหวัดไม่เปลี่ยนไป โดยการใช้จ่ายส่วนใหญ่มาจากคนกรุงเทพฯ อยู่ เช่นเดียวกับการหันมารุกลูกค้าระดับบนในปีหน้า ก็ไม่ทำให้สัดส่วนฐานลูกค้ารวมเปลี่ยนไป โดยสัดส่วน 80% ยังเป็นลูกค้าทั่วไปรายได้ 1.54 หมื่นบาท และ 20% เป็นลูกค้ารายได้ 4 หมื่นบาทขึ้นไป
นางพิทยา กล่าวว่า การแข่งขันในตลาดธุรกิจบัตรเครดิตในช่วงที่เหลือของปี ยังคงรุนแรง โดยเฉพาะการออกโปรโมชั่นเพื่อดึงให้ลูกค้าใช้จ่ายผ่านบัตรของตัวเอง ซึ่งยอมรับว่า ในช่วงไตรมาสสุดท้าย กำไรคงไม่สูงไปกว่าไตรมาส 3 เนื่องจากมีต้นทุนการตลาดสูง บัตรเครดิตบางประเภทขาดทุนเพราะต้องการคืนกำไรแก่ลูกค้าผ่านการให้สิทธิประโยชน์
อย่างไรก็ตาม ในปี 2557 การเพิ่มฐานบัตรใหม่คงไม่ได้ตามเป้าหมายที่ตั้งไว้ 4 แสนใบ โดยคาดว่า จะได้ประมาณ 3 แสนใบ ขณะที่ ยอดการใช้จ่ายผ่านบัตรทั้งปีเติบโตราว 10% หรือประมาณ 1.3 แสนล้านบาท ต่ำกว่าเป้าหมายที่ตั้งไว้เติบโต 15% ซึ่งยังถือว่าน่าพอใจภายใต้ภาวะเศรษฐกิจที่ไม่เอื้ออำนวย
ส่วนอัตราหนี้ที่ไม่ก่อให้เกิดรายได้ (เอ็นพีแอล) ของเคทีซี สามารถควบคุมได้ดีเกินคาด โดย 9 เดือนแรก เอ็นพีแอลอยู่ที่ระดับ 1.9% ของสินเชื่อรวม ต่ำกว่าระบบซึ่งอยู่ประมาณ 2.7% ขณะที่อัตราการผิดนัดชำระหนี้ทรงตัวอยู่ที่ 2.5% ซึ่งเป็นผลมาจากประสิทธิภาพของทีมงานติดตามหนี้
นายระเฑียร ศรีมงคล ประธานเจ้าหน้าที่บริหาร เคทีซี กล่าวว่า เคทีซี ได้ร่วมกับ ฟิโก้ กลุ่มธุรกิจอสังหาริมทรัพย์ ร้านอาหาร บันเทิง และแฟชั่น กว่า 40 แบรนด์ ออกบัตรเครดิตร่วม (โคแบรนด์) "เคทีซีฟิโก้" Discover Your World ประกอบด้วยบัตร 2 ประเภทคือ เคทีซีฟิโก้ วีซ่า อินฟินิท และเคทีซีฟิโก้ วีซ่า แพลทินัม ซึ่งเป็นหนึ่งในกลยุทธ์การเจาะฐานลูกค้าระดับบน
สำหรับบัตรดังกล่าวมอบสิทธิประโยชน์ที่ครอบคลุมไลฟ์สไตล์ 3 หมวดใหญ่ ทั้งท่องเที่ยว ร้านอาหาร และช้อปปิ้ง ที่มีส่วนลดพิเศษสำหรับลูกค้า ฟิโก้ โดยตั้งเป้า มีลูกค้าบัตรเครดิตร่วม เคทีซีฟิโก้ 2 หมื่นราย และมียอดการใช้จ่ายต่อบัตรต่อคนอยู่ที่ประมาณ 2 หมื่นบาท สูงกว่าค่าเฉลี่ยของบัตรเครดิตทั่วไปซึ่งอยู่ที่ 6,800 บาท